6ประเทศพัฒนาประกันพืชผล
6 ประเทศจับมือพัฒนาประกันภัยพืชผล รับมือภัยพิบัติหนักดึงเศรษฐกิจทรุด งบรัฐพุ่ง
23 ส.ค. 2559

6 ประเทศจับมือพัฒนาประกันภัยพืชผล รับมือภัยพิบัติหนักดึงเศรษฐกิจทรุด งบรัฐพุ่ง
น.ส.จุฑาทอง จารุมิลินท เลขาธิการสำนักงานอัตราเบี้ยประกันวินาศภัย (IPRB) เปิดเผยว่า อาเซียน 6 ประเทศ จะมีการประชุมเครือข่ายการปรับตัวรองรับการเปลี่ยนแปลงสภาพอากาศที่ประเทศเวียดนาม ประกอบด้วย เวียดนาม ไทย อินโดนีเซีย เมียนมา ลาว ฟิลิปปินส์ โดยแต่ละประเทศจะนำข้อดีของรูปแบบประกันภัยพืชผลที่แตกต่างกันไปพัฒนาให้เหมาะสมกับประเทศของตัวเอง เพื่อดูแลประชาชนและลดผลเสียหายต่อให้ได้มากที่สุด
ทั้งนี้ สภาพอากาศที่เปลี่ยนแปลงส่งผลให้ภัยพิบัติที่เกิดขึ้นมีความรุนแรงเพิ่มขึ้น สร้างความเสียหายและรัฐบาลต้องใช้งบสูงขึ้นอย่างต่อเนื่องในการเยียวยาประชาชน ที่ได้รับผลกระทบจากภัยธรรมชาติ ทั้งพายุ แผ่นดินไหว ภัยแล้ง น้ำท่วม และภัยธรรมชาติอื่นๆ ขณะเดียวกันประชาชนก็ได้รับผลกระทบ เพราะไม่สามารถเพาะปลูกได้ตามปกติ ส่งผลต่อรายได้ในการยังชีพ
อย่างไรก็ตาม การประเมินความเสียหายที่มีความแม่นยำต้องใช้เทคโนโลยี คือ การใช้ภาพถ่ายดาวเทียมและต้องมีดัชนีชี้วัดน้ำฝน ซึ่งไทยอยู่ระหว่างการพัฒนาไปสู่แนวทางดังกล่าว และมีการกำหนดชัดเจนในแผนการปฏิรูปการประกันภัยพืชผล ขณะที่เวียดนามมีบริษัทประกันภัยต่อของรัฐบาลเข้ามาช่วยรับความเสี่ยงในการประกันภัยพืชผล ถือว่ามีการพัฒนาไปอีกขั้นและเป็นรูปแบบที่น่าสนใจ